Vroue in hof oor leeuwelpies(Foto: SAPD) Vier vroue sal volgende week om borgtog aansoek doen nadat hulle in hegtenis geneem is vir die besit van drie leeuwelpies wat hulle glo wou verkoop. Die vier vroue is Maandag in Boksburg-Noord in hegtenis geneem nadat die Valke ŉ wenk van die misdaadintelligensie-eenheid ontvang en ondersoek ingestel het. Volgens kapt. Lloyd Ramovha, Valke-woordvoerder, is die drie welpies, vermoedelik sowat vyf weke oud, gered. Jorain Hill (22), Megan du Plessis (25), Yanndri Bekker (27) en Lauren Bartholomew (46) het Woensdag in die Boksburg-landdroshof verskyn op aanklagte van die onwettige handel, besit en vervoer van bedreigde spesies, wat ŉ oortreding is van die Wet op Nasionale Omgewingsbestuur: Biodiversiteit. Die saak is tot Dinsdag uitgestel wanneer die beskuldigdes om borgtog sal aansoek doen.